
A ciszlunáris nrho pályák numerikus generálása és a Lunar Gateway

Kulcsszavak: égi mechanika; háromtest-probléma; stabilitás;
A dolgozat célja a korlátozott kör háromtest-probléma dinamikai modelljében periodikus, ciszlunáris NRHO pályák generálására egy korrekciós eljárás részletes ismertetése. A motiváció a korrekciós eljárás segítségével a Lunar Gateway űrállomás pályájának megbecslése, illetve a pályastabilitás elemi vizsgálata. A cikk törekszik az NRHO pályacsaládok elemi vizsgálatával magyarázatot adni a Lunar Gateway küldetés pályaválasztásának egy lehetséges okára, ezzel igazolva, hogy saját eszközökkel és modellekkel ki lehet találni, miért ezt a pályát választotta a NASA.
A dolgozat tartalmazza a ciszlunáris nrho-k numerikus generálására írt saját kódom részletes elméleti ismertetését. Alapul a korlátozott kör háromtest-probléma dinamikai modelljét használtam. A kód fő része a korrekciós eljárás, az általam kapott eredményeket összehasonlítottam egy másik hasonló munkával, az eltérések okait tárgyaltam. A korrekció során kapott eredményekről mind elmondható, hogy egy periódusig futtatva periodikus pályákat sikerült generálni. A Lunar Gateway hivatalos oldalán szereplő adatokból adtam egy becslést a küldetésre szánt pályára is, amit feltűntettem a pályacsaládok ábrázolásánál.
Ezen felül meghatároztam az L1 és L2 Lagrange-pontok pozícióját, ezt is összehasonlítottam más eredménnyel. Numerikusan ellenőriztem a Lagrange-féle fixpontok stabilitását. A vártaknak megfelelően instabil fixpontok. A fixponttól való távolság időbeli változása alapján pedig arra a következtetésre jutottam, hogy az L1 pont meredekebb nyeregpont. Ennek a potenciál segítségével adtam heurisztikus magyarázatot.
A pályastabilitást elemi szinten, Poincaré metszetekkel vizsgáltam. Eredményül azt kaptam, hogy az L2 pályacsalád stabilabb, mint az L1 pályacsalád. Ez egyezik a fixpontok stabilitásánál kapott eredményekkel. A pályastabilitások alapján magyarázatot adtam a pályaválasztás lehetséges okára.



